paragraph_text: Aproksimacijom skupa točaka određuju se nepoznati parametri funkcije unaprijed zadanog oblika (često linearne funkcije, ali i funkcije drugih oblika, poput polinoma višeg stupnja, trigonometrijskih, logaritamskih ili eksponencijalnih funkcija). Cilj aproksimacije je odrediti funkciju koja "najbolje" opisuje, tj. najmanje odstupa od skupa zadanih točaka. Kriteriji po kojima se utvrđuje "najmanje odstupanje" od skupa zadanih točaka su različiti, no najčešće se upotrebljava kriterij najmanjih kvadrata. Tim se kriterijem traži da suma kvadrata udaljenosti između zadanih točaka i pripadnih aproksimacija bude minimalna. Metoda određivanja funkcija po tom kriteriju naziva se metoda najmanjih kvadrata.